CELEX: 32019D1951
Language: bg
Date: 2019-11-25 00:00:00
Title: Решение за изпълнение (ЕС) 2019/1951 на Комисията от 25 ноември 2019 година за отлагане на датата на изтичане на срока на одобрението на тебуконазол за употреба в биоциди от продуктов тип 8 (текст от значение за ЕИП)

26.11.2019   
               
               
                  BG
               
               
                  Официален вестник на Европейския съюз
               
               
                  L 304/21
               
            
         РЕШЕНИЕ ЗА ИЗПЪЛНЕНИЕ (ЕС) 2019/1951 НА КОМИСИЯТА
         от 25 ноември 2019 година
         за отлагане на датата на изтичане на срока на одобрението на тебуконазол за употреба в биоциди от продуктов тип 8
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 14, параграф 5 от него,
         след консултация с Постоянния комитет по биоцидите,
         като има предвид, че:
         
                     (1)
                  
                  
                     Активното вещество тебуконазол е включено в приложение I към Директива 98/8/ЕО на Европейския парламент и на Съвета (2) за употреба в биоциди от продуктов тип 8 и в съответствие с член 86 от Регламент (ЕС) № 528/2012 се счита за одобрено съгласно посочения регламент, ако са спазени спецификациите и условията, определени в приложение I към посочената директива.
                  
               
                     (2)
                  
                  
                     Одобрението на тебуконазол за употреба в биоциди от продуктов тип 8 изтича на 31 март 2020 г. На 27 септември 2018 г. бе подадено заявление в съответствие с член 13, параграф 1 от Регламент (ЕС) № 528/2012 за подновяване на одобрението на тебуконазол.
                  
               
                     (3)
                  
                  
                     На 6 февруари 2019 г. оценяващият компетентен орган на Дания уведоми Комисията за своето решение съгласно член 14, параграф 1 от Регламент (ЕС) № 528/2012, че е необходима пълна оценка на заявлението. В съответствие с член 8, параграф 1 от Регламент (ЕС) № 528/2012 оценяващият компетентен орган трябва да извърши пълна оценка на заявлението в рамките на 365 дни след неговото валидиране.
                  
               
                     (4)
                  
                  
                     Съгласно член 8, параграф 2 от посочения регламент оценяващият компетентен орган може да изиска, когато е уместно, заявителят да предостави достатъчно данни за извършването на оценката. В такъв случай 365-дневният срок временно спира да тече за не повече от общо 180 дни, освен ако е оправдан по-дълъг период на спиране поради естеството на изисканите данни или поради изключителни обстоятелства.
                  
               
                     (5)
                  
                  
                     В съответствие с член 14, параграф 3 от Регламент (ЕС) № 528/2012 в рамките на 270 дни след получаване на препоръката на оценяващия компетентен орган Европейската агенция по химикали („Агенцията“) изготвя становище относно подновяването на одобрението на активното вещество и го представя пред Комисията.
                  
               
                     (6)
                  
                  
                     От изложеното по-горе става ясно, че поради причини извън контрола на заявителя има вероятност срокът на одобрението на тебуконазол за употреба в биоциди от продуктов тип 8 да изтече, преди да бъде взето решение относно подновяването му. Поради това е целесъобразно да се отложи датата на изтичане на срока на одобрението на тебуконазол за употреба в биоциди от продуктов тип 8 за срок, който ще бъде достатъчно дълъг, за да даде възможност за разглеждане на заявлението. Като се имат предвид сроковете, необходими за оценката от оценяващия компетентен орган и за изготвянето и представянето на становище от Агенцията, е целесъобразно датата на изтичане на срока на одобрението да бъде отложена за 30 септември 2022 г.
                  
               
                     (7)
                  
                  
                     Освен по отношение на датата на изтичане на срока на одобрението, тебуконазол продължава да бъде одобрен за употреба в биоциди от продуктов тип 8, ако са спазени спецификациите и условията, определени в приложение I към Директива 98/8/ЕО,
                  
               ПРИЕ НАСТОЯЩОТО РЕШЕНИЕ:
         
            Член 1
            Датата на изтичане на срока на одобрението на тебуконазол за употреба в биоциди от продуктов тип 8 се отлага за 30 септември 2022 г.
         
         
            Член 2
            Настоящото решение влиза в сила на двадесетия ден след деня на публикуването му в Официален вестник на Европейския съюз.
            
         
         
            Съставено в Брюксел на 25 ноември 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 167, 27.6.2012 г., стр. 1.
         
            (2)  Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (ОВ L 123, 24.4.1998 г., стр. 1).